ચહેરાથી શાંત, સૌમ્ય અને સહજ લાગતા આ બાળકનું નામ પણ શાંતિલાલ પાડ્યું. માતા દિવાળીબહેનનો પરિવાર તો ભગતજી મહારાજ (જેઓ ગુણાતીતાનંદ સ્વામીના શિષ્ય હતા)ના યોગથી સ્વામિનારાયણમય બન્યો હતો. મોતીભાઈએ તેમના દીકરાની ખુશીના સમાચાર ગુરુવર્ય શાસ્ત્રીજી મહારાજને આપ્યા. જાણે વર્ષોથી રાહ જોતા હોય એમ શાસ્ત્રીજી મહારાજ શાંતિલાલને દર્શન આપવા જલદી જલદી પહોંચ્યા. શાસ્ત્રીજી મહારાજે શાંતિલાલની આંખોમાં સ્વામિનારાયણ સંપ્રદાયની દૂરંદેશી નિહાળી લીધી હોય તેમ બોલ્યા, “ભક્તરાજ, આ બાળકનો જન્મ તમારે ત્યાં ભલે થયો હોય પણ આ તો અમારું બાળક છે. સમય આવશે અમે તેને બોલાવીશું અને તમે આનાકાની ન કરશો, કારણ કે આ માત્ર તમારો સંસાર ચલાવવા નહીં પણ હજારો જીવોના અંધકારને દૂર કરીને પ્રકાશ ફેલાવવાનું કામ કરશે.”